Regjeringa sitt budsjettforslag – konsekvensar for sårbare grupper!

***FO Sogn og Fjordane meiner at statsbudsjettet for 2018 viser ei regjering som ikkje er villig til å løfte dei mest sårbare gruppene i samfunnet.***

Dei siste åra har vi hatt ein politikk som har ført til knappare velferdsgoder, og budsjettet regjeringa la fram den 12. oktober 2017 følgjer opp den stramme linja frå forrige stortingsperiode. Budsjettforslaget legg opp til eit samfunn med større ulikskapar der levekåra til sårbare grupper blir sett under eit endå større press.

Forslaget fører til:

* Kutt i kvalifiseringa til dagpengar
* Retten til arbeidsavklaringspengar reduserast frå fire til tre år
* Barnefamiliar blir råka av høgare makspris i barnehagar
* Reduksjon i retten til pleiepengar for dei sjukaste barna
* Framleis store skattelette for dei rikaste

FO Sogn og Fjordane meinar at den manglande vilje regjeringa syner til å sikre vidare trygge velferdsordningar, som gode og kompetente tenester til utviklingshemma, gje barnevernet eit nødvendig løft, tiltak for å få fleire i arbeid, og for å kjempe mot fattigdom og ulikskap, er uakseptabel!

Nær 100 000 unge under 30 år er hverken i jobb eller utdanning og over halvparten manglar fullført vidaregåande utdanning. I Sogn og Fjordane erfarer vi at:

* Det er ei sterk auke i søknader om økonomisk sosialhjelp.
* Tilsyn har avdekka alvorlege avvik i kommunale tenester til utviklingshemma.

FO meiner det er viktig at våre skattefinansierte offentlege velferdstenester vert styrka! Vi må hindre at desse midlane vert kanalisert ut av det offentlege inn mot private aktørar med økonomisk profitt som hovudmål.

Regjeringa har ikkje fleirtal åleine – kva gjer Kristeleg Folkeparti og Venstre for sikre gode offentlege tenester for dei mest sårbare menneska i vårt samfunn?

Representantskapet

FO Sogn og Fjordane

Førde, 16.11.17